Chitatu, Malichi 20
Ungakwenyeleranga chara na kwamba kuchita uheni.—Sal. 37:8.
Kanandi ŵanthu awo ŵakuchedwa yayi kukwiya, ŵakuyowoya mwaukali kweniso viheni. Ntchakuwonekerathu kuti banja lawo likuŵa lakukondwa yayi. Baibolo lili na vifukwa viwemi vyakutichenjezgera kuti tileke ukali, kayowoyero kaheni, na kukolomoka. (Efe. 4:31) Chachitima ntchakuti nkharo izi zikwambiska mbembe. Ŵanthu mu charu ŵakuwona ukali kuti ni suzgo viŵi yayi. Kweni munthu uyo ni mukali wakuchindika yayi Mlengi withu. Ŵanthu ŵanandi ŵavura mikhaliro yiheni iyi, na kuvwara wunthu uphya. (Kol. 3:8-10) Munthu uyo wakuteta nayo wali na wunthu wakale. Ŵanthu ŵanandi ŵakutemwa kuteta pakupeleka msonkho, panji kuti ŵaleke kulangika pa ivyo ŵachita. Kweni Yehova ni “Chiuta waunenesko.” (Sal. 31:5) Lekani iyo wakukhumba kuti “waliyose” uyo wakumusopa “wayowoyenge unenesko na mzengezgani wake,” waleke kuyowoya “utesi.” (Efe. 4:25; Kol. 3:9) Ntheura tiyowoyenge unenesko nyengo zose nanga ni para soni zitikorenge para tayowoya, panji vitiyenderenge makora yayi.—Zinth. 6:16-19. w17.08 18 ¶3, 5; 20 ¶12-13, 15
Chinayi, Malichi 21
Mazgu ghake ghakuchimbira luŵiro.—Sal. 147:15.
Mazuŵa ghano Yehova wakutilongozga na Mazgu ghake, Baibolo. “Mazgu ghake ghakuchimbira luŵiro” mu nthowa yakuti, nyengo zose ngwakunozgeka kutipa ulongozgi wauzimu panyengo iyo tikukhumbikwira. Mukwenera kuti mukukhozgeka chomene para mukuŵerenga Baibolo, na kusambira mabuku agho “muzga wakugomezgeka na wavinjeru” wakutipa. Kweniso mukukhozgeka chomene para mukuwonelera JW Broadcasting, kuŵerenga nkhani pa webusayiti yithu, kudumbiskana na ŵalara, kweniso para mukuchezga na Ŵakhristu ŵanyinu. (Mat. 24:45) Kasi imwe mukuwona kuti Yehova wakutovwira luŵiro na ulongozgi wake? Wamasalimo wakamanyanga kuti Chiuta wakasora mtundu wa Israyeli kuŵa ŵanthu ŵake. Ukaŵa mtundu wekha uwo Chiuta wakawupa “mazgu” ndiposo “malango na vyeruzgo vyake.” (Sal. 147:19, 20) Mazuŵa ghano, tatumbikika chomene kuti ndise pera tikumanyikwa na zina la Chiuta pa charu chose chapasi. Tili paubwezi na Yehova chifukwa tamumanya, na kuzomera kuti Mazgu ghake ghatilongozgenge. Kasi namwe muli na vifukwa vyakupulikikwa vyakuchemerezgera kuti “Lumbani Ya!,” na kuchiska ŵanyinu kuti nawo ŵachitenge nga ndimwe? Para muchitenge nthena, muyanenge waka na uyo wakalemba Salimo 147. w17.07 20 ¶15-16; 21 ¶18
Chinkhondi, Malichi 22
Palije munthu uyo wakugwira ntchito ya usilikari wakuchitaso malonda mu umoyo uwu, mwakuti wakondweske uyo wakamulemba usilikari.—2 Tim. 2:4.
Awo ŵakulondezga Yesu mazuŵa ghano, pamoza na ŵabali na ŵadumbu ŵakujumpha 1,000,000 awo ŵakuchita uteŵeti wanyengozose, ŵakulondezga ulongozgi wa Paulosi uwo uli mu lemba la muhanya uno. Iwo ŵakukana kukopeka na ivyo ŵamalonda ŵakusaska mu charu ichi. Ŵakumanya fundo yakuti: “Uyo wakongora ni muzga wa uyo wamukongozga.” (Zinth. 22:7) Satana wakukhumba kuti tiŵe ŵazga ŵa malonda mu charu chake na kumalira nyengo na nkhongono zithu pa vinthu vyawakawaka. Vinthu vinyake ivyo tingasankha vingatipangiska kuti tiŵe na ngongoli vyaka vinandi. Ŵanyake ŵakutora ngongoli yikuru kuti ŵazengere nyumba, ŵalipire sukulu, ŵagulire galimoto yakudura, kweniso ŵachitire maukwati ghapachanya. Ngongoli izi zikuŵatangwaniska chomene kuti ŵawezge. Tikulongora vinjeru para tikuleka kukhumba vinandi pa umoyo withu, para tikuchepeskako ngongoli na vinthu vinyake ivyo tikugura. Kweniso para tikuteŵetera Chiuta mwakukwana m’malo mwa kutangwanika waka na malonda mu charu ichi.—1 Tim. 6:10. w17.07 10 ¶13
nya_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn